**ΑΠΟΦΑΣΗ** **556/09** **ΔΣ (Ο.Κ.Χ.Ε.) (ΦΕΚ Β 3370/18.12.2012)**

**Αντικατάσταση της υπ αριθμ. 517/03/22-3-2011 (ΦΕΚ 710 Β/29-4-2011), απόφασης του ΔΣ του ΟΚΧΕ «Αναθεώρηση του Τεύχους Τεχνικών Προδιαγραφών των μελετών κτηματογράφησης για τη δημιουργία του Εθνικού Κτηματολογίου.**

**Για τη μελέτη ΚΤ1-15 Κεφάλαιο 11.5.2 , σελ 50062-22**

**11.5.2 Παραλαβή εμπροθέσμων και εκπροθέσμων δηλώσεων**

Το Γραφείο Κτηματογράφησης παραλαμβάνει εμπρόθεσμες και εκπρόθεσμες δηλώσεις κατά τις περιόδους που αναφέρονται στην § 4.1 του Κεφαλαίου 4 του παρόντος τεύχους και σύμφωνα με την διαδικασία παραλαβής των δηλώσεων που περιγράφεται στο Κεφάλαιο 4 του παρόντος τεύχους όπως αυτή εξειδικεύεται στο εγκεκριμένο Π.Π.Ε.

 Ο ανάδοχος είναι υπεύθυνος ώστε ο χρόνος αναμονής των πολιτών προκειμένου να υποβάλλουν την δήλωση τους να μην υπερβαίνει κατά κανόνα την μία ώρα. Ο αντίστοιχος χρόνος κατά τις περιόδους αιχμής δεν πρέπει να υπερβαίνει τις δύο ώρες κατά κανόνα.

 Για την εξυπηρέτηση των πολιτών, οι οποίοι θα προσέλθουν για υποβολή δήλωσης κατά την περίοδο αιχμής, το Γραφείο Κτηματογράφησης δύναται να κάνει χρήση και του χρόνου που προβλέπεται για την συλλογή των δηλώσεων των κατοίκων του εξωτερικού, προκειμένου να παραλάβει ως εμπρόθεσμες τις δηλώσεις αυτές, υπό την προϋπόθεση ότι θα πιστοποιείται τη εμπρόθεσμη προσέλευση του δηλούντος κατά την περίοδο συλλογής δηλώσεων. Η εμπρόθεσμη προσέλευση θα ελεγχθεί από την ΚΤΗΜΑΤΟΛΟΓΙΟ Α.Ε.

**Υπουργική Απόφαση Αριθμ. 15649 ΠΕΡΙΒΑΛΛΟΝΤΟΣ ΚΑΙ ΕΝΕΡΓΕΙΑΣ (ΦΕΚ Β΄ 923/05.04.2016)**

**Έγκριση τεχνικών προδιαγραφών και κανονισμού προεκτιμώμενων αμοιβών της Ε.Κ.ΧΑ. Α.Ε. των μελετών κτηματογράφησης για τη δημιουργία Εθνικού Κτηματολογίου στο υπόλοιπο της χώρας.**

**Για τη μελέτη ΚΤ5-08 Κεφάλαιο 11.5.2 , σελ 11409**

**11.5.2 Παραλαβή εμπροθέσμων και εκπροθέσμων δηλώσεων**

Το Γραφείο Κτηματογράφησης παραλαμβάνει εμπρόθεσμες και εκπρόθεσμες δηλώσεις κατά τις περιόδους που αναφέρονται στην § 4.1 του Κεφαλαίου 4 του παρόντος τεύχους και σύμφωνα με την διαδικασία παραλαβής των δηλώσεων που περιγράφεται στο Κεφάλαιο 4 του παρόντος τεύχους όπως αυτή εξειδικεύεται στο εγκεκριμένο Π.Π.Ε.

 Ο ανάδοχος είναι υπεύθυνος ώστε ο χρόνος αναμονής των πολιτών προκειμένου να υποβάλουν τη δήλωση τους να μην υπερβαίνει κατά κανόνα τη μία ώρα. Ο αντίστοιχος χρόνος κατά τις περιόδους αιχμής δεν πρέπει να υπερβαίνει κατά κανόνα τις δύο ώρες. Στους πολίτες με μεγάλο αριθμό δικαιωμάτων παρέχει τη δυνατότητα εξυπηρέτησης σε προκαθορισμένες ώρες και ημέρες, εντός ή εκτός ωραρίου λειτουργίας.

 Για την εξυπηρέτηση των πολιτών, οι οποίοι θα προσέλθουν για υποβολή δήλωσης κατά την περίοδο αιχμής, το Γραφείο Κτηματογράφησης δύναται να κάνει χρήση και του χρόνου που προβλέπεται για την συλλογή των δηλώσεων των κατοίκων του εξωτερικού, προκειμένου να παραλάβει ως εμπρόθεσμες τις δηλώσεις αυτές, υπό την προϋπόθεση ότι θα πιστοποιείται η εμπρόθεσμη προσέλευση του δηλούντος κατά την περίοδο συλλογής δηλώσεων. Η εμπρόθεσμη προσέλευση θα ελεγχθεί από την Ε.Κ.ΧΑ. Α.Ε.

Συνάδελφοι,

Έχουμε αποστείλει έγγραφο αίτημα παράτασης της προθεσμίας κτηματογράφησης αλλά ακόμη δεν έχει απαντηθεί από το ΚΤΗΜΑΤΟΛΟΓΙΟ.

Σήμερα απέστειλα το αίτημα και σε όλους τους Βουλευτές της Ηπείρου, στον κ. Περιφερειάρχη Ηπείρου και στον Δήμαρχο Ιωαννιτών με διαβιβαστικό για ανάγκη πολιτικής παρέμβασης.

Ύστερα από επικοινωνία που είχα με το νομικό τμήμα του Κτηματολογίου, με διαβεβαίωσαν ότι δεν πρέπει να έχουν άγχος οι πολίτες και επαγγελματίες, ότι δεν θα επιβληθούν πρόστιμα για εκπρόθεσμες δηλώσεις, ότι δεν έχουν επιβληθεί πρόστιμα ποτέ μέχρι σήμερα, ότι ούτως ή άλλως το Γραφείο Κτηματογράφησης δύναται να παραλάβει ως εμπρόθεσμες τις δηλώσεις, υπό την προϋπόθεση ότι θα πιστοποιείται η εμπρόθεσμη προσέλευση του δηλούντος κατά την περίοδο συλλογής δηλώσεων, σύμφωνα με τις παρακάτω αποφάσεις (ΦΕΚ3370/Β/12.12.2012 , Κεφάλαιο 11.5.2 , σελ 50062-22 και ΦΕΚ 923/Β/05.04.2016 , Κεφάλαιο 11.5.2 , σελ 11409).

Προφανώς αυτό θα επιχειρήσει η ανάδοχος εταιρεία Κ/Ξ ΣΧΕΔΙΑΣΜΟΣ ΑΕ- Ι. ΨΑΡΡΑΣ της μελέτης ΚΤ5-08, στην ενημερωτική συνάντηση που μας κάλεσε στα γραφεία Κτηματογράφησης την ΠΕΜΠΤΗ, 6 Ιουνίου 2019 και ώρα 16.00. Το Δ.Σ. θα είναι παρόν.

Ο Δικηγορικός Σύλλογος ως επιστημονικός Σύλλογος οφείλει θεσμικά να προστατεύσει τόσο τους επαγγελματίες, όσο και τους πολίτες δικαιούχους και για τον λόγο αυτό θεωρούμε ότι πρέπει να διεκδικήσουμε μία ορθή και εύλογη παράταση σε συνδυασμό με την άμεση ανάγκη λειτουργίας και της άλλης αναδόχου εταιρίας, ώστε να αποφευχθεί η σύγχυση που έχει προκληθεί στον κόσμο και ενιαία να εξελιχθεί η κτηματογράφηση, γνωρίζοντας εκ των προτέρων τα πρόστιμα.

Πιέζουμε για παράταση για όλους, προς τούτο κρίνεται σκόπιμο να μην ανακοινωθεί εκ μέρους η δυνατότητα αυτή.

Θα σας κρατάμε ενήμερους.